als_Latn uzn_Latn pap_Latn
Fundi i regjimit të një Republike fantazmë!
Postuar: 07/06/2017 - 07:43
Edhe regjimi që projektuan “çadristët” e “Republikës së Re”, pati fatin e regjimeve të tjera, që kanë projektuar. U shua ende pa u tharë boja për projektin e sa dhe pa mbaruar as xhepi i parë i farave të kungullit. Është fjala për “Republikën e Re” të dalë në skenë këto tre katër muajt e fundit nga disa pasues të “etërve” të tyre që kanë afro tridhjetë vjet që kërkojnë të vendosin një regjim monarkik. Kanë njëzet e shtatë vjet që kërkojnë të mbytin ç’do zë tolerance dhe bashkëpunimi. Të gjithë i kanë dërguar në “esfel”, janë përjashtuar, i kanë bërë të “llafosin me vete” apo i kanë zhdukur fizikisht! Vazhduesit e tyre me në krye Bashën dhe disa “kalanderë” të të nëntëdhjetë e nëntë të zezave, kërkojnë së fundi të sajojnë një regjim të ri të një “Republike të Re”, që do të shpallet sipas tyre më 25 Qershor.
Çfarë dihet deri tanti për këtë të ashtuquajtur “Republike e Re”? E sigurt është ajo që, bashkë me këtë “Republikë” fantazmë, marrin fund edhe monarkët duke i çuar “Sovrani” atje ku i çoi në vitin 1997! Është “Republika” e fundit mbasi ekziston vetëm në kokën e tyre dhe themelet e saj janë jo prej balte por prej kashte, siç janë edhe “arkitektët” e saj, barë e kashtë! Po kështu, “projektuesit” kanë eksperiencë në vendosjen e regjimeve si ai i mbas viteve ‘90-të, mbas rënies së komunizmit. Qytetarët e besuan atëherë duke menduar se çfarëdo regjimi që të vendoset, më i mirë nga ai komunist do të jetë e aq më tepër që u quajt regjim demokratik. Kishin të drejtë të besonin atëherë të vuajturit e të sfiliturit nga diktatura komuniste. E filluan me shumë qejf e zell por me kalimin e kohës, jo vetëm që nuk shijuan asnjë “grimë” demokraci, por përkundrazi, duke bërë krahasimin me të kaluarën, shumë më “demokratike” i dukej Diktatura komuniste. Tentuan krerët e regjimit demoanarkik, pas rënies të komunizmit të organizonin referendumin popullor për miratimin e Ligjit themelor të shtetit, por i doli “huq” sepse “sovrani” nuk pranonte një diktaturë të re më të “vjetër” e më të urryer nga ajo e kaluara. Më keq akoma, nuk kaluan më shumë se tre vjet dhe ky regjim i propaganduar me të madhe si demokratik, si shtet i të drejtës u fshi nga “faqja e dheut” brenda pak orëve sepse kërkonin t’i “ngrinin buzëqeshjen në buzë” demokracisë! I vetmi tregues “demokratik” ishte ajo që qytetarët të merrnin para me thasë duke mos bërë asnjë punë. “Boll keni punuar dhe jeni sfilitur në kohën e monizmit. Këtej e tutje do të shkoni ku të doni e të bëni ç’të doni, paratë do t’i merrni në firmat piramidale, ku ju do të futni një mijë e për disa muaj do të merrni njëqind mijë. Paratë tuaja janë të pastra”. Kështu udhëzonte “shteti i të drejtës”, aq shumë i kërkuar. Po pse qytetarët, i vunë pushkën këtij regjimi? Mos vallë ata nuk e deshën demokracinë aq të kërkuar? Jo, jo, demokracinë e deshën, por nuk i deshën këta banditë, këta monarkë që nuk kishin asnjë lidhje me demokracinë. Prandaj zakonin nuk e kanë harruar vazhduesit e tyre me në krye “kryearkitektin” e të gjitha fatkeqësive të këtij vëndi. Janë të shquar në luftra e beteja të ndryshme me të gjitha llojet e armëve të rënda e të lehta, me tanke e antitanke, por jo në male, por në bulevard për të vrarë njerëz të pafajshëm.
Akoma edhe sot, kryetari i tyre plak bën thirrje për rrëmbimin e armëve për t’u mbrojtur nga... shteti i tyre! Dihet gjithashtu që është caktuar edhe “Kryeministri” i ardhshëm, që do të jetë Basha, siç e deklaron edhe vetë. Këtë nuk e luan as topi! Po ku u projektua kjo “Republikë” e Cad(it)rës dhe regjimi i saj, cilët ishin “luftëtarët” e saj dhe çfarë kishin dhënë në interes të demokracisë? Ajo lindi në çadër mbas tre muajsh ngujimi çirrjesh dhe britmash për rrëzimin e qeverisë legjitime, gjoja për “zgjedhje të lira e të ndershme”! Shenjat e deritanishme tregojnë se Regjimi i “Republikës” së ardhshme do të jetë monarkik me Monarkun Basha! Ishin projektuar edhe “zëvendësmonarkët” e tjerë, por ata e braktisën “Republikën” pasi dolën të zhgënjyer si Kreshua, i cili vinte në këtë “Republikë” pasi “shpartalloi” bandat e Saliut dhe rrëzoi qeverinë “Rama” sepse nuk punoi si deshi Kreshniku, ishte Ristani i cili vinte pas një “lufte” të ashpër me shakujt e rakisë, ishte Mediu, si i dekriminalizuar të cilin në Vorë, atje mbi viktimat që shkaktoi, kërkon të bëhet deputet. Mirë bënë që e zunë me gurë! Ishte Kokëdhima me “Zgjidhjen” e tij e shumë të tjerë që i bashkonte vetëm babëzia për pushtet “Zgjidhja” e Koços, nuk ishte si puna e këpucëve që kur i zgjidh qëndrojnë, përkundrazi, Koçon, kur e “lidhin” gjen zgjidhje të reja . “Zgjidhjen”, ai e gjeti tek ata që e lidhin në një “grazhd” me Bashën. Këta “baballarë”, mbas tre muajsh debate, sherre e grindje me vetveten dhe “fantazmat” bënë të mundur që në fund të tre muajve të dali “tymi i bardhë” në Bulevardin “Dëshmorët e Kombit”, atje ku Diktatura shpalli Shqipërinë Republikë Popullore para shtatëdhjetë e një viteve!
Kryetari i seksionit të çadrës dhe “Kryeministri” i ardhshëm i “Republikës së Re”, kishte dhënë më shumë prova nga të tjerët. E filloi karrierën e tij në vitet e para të adoleshencës si kamarier dhe u dallua në këtë punë sepse paratë i merrte në dorë, por edhe ndonjë borbuar i linin klientët si djalë “kalli” që ishte. Në vitet e mëvonshme si përkthyes në forcat paqeruajtëse në Kosovë, si ministër i Transporteve, si ministër i Jashtëm, si ministër i Brendshëm etj., paratë që dikur i vinin në formë borbuari, tani i vinin me thasë! U hap edhe një proces penal ndaj tij, por drejtësia “e drejtë” si plepat, e dalë nga Plepat, nuk e ndëshkoi jo se nuk kishte vjedhur, por se u shkelën procedurat! Më vonë, “Kumbari” i tij mendoi ta “zgjidhte” kryetar bashkie, siç e kishte zakon ai mjeshtër i “monopateve” antiligjore, me vota të vjedhura, për të cilën këta protestonin në çadër. E vendosi atje për të fjetur gjumë në divanin e zyrës nga lodhjet e shumta për shitjen e detit, për vrasjen e njerëzve të pafajshëm e shumë bëma të tjera. Zot na ruaj sikur të bëhet ky kryeministër se çfarë do të deklarojë kur të ballafaqohet me ligjin e Vetingut, sikur të miratohet? Kjo “drejtshtrembësi”, asnjëherë nuk e tha fjalën e saj për Bashën si vjedhës, por thjesht, nuk e morën të pandehur për çështje procedurash sepse ai mori raport mjeksor!
Le të bëjmë një krahasim. Për të përkujtuar viktimat e 2 Prillit në Shkodër që berishistët i shkaktuan, mbas 25 vitesh shkon për t’i përkujtuar, Basha. Basha atëherë, thonë që edhe “çiçin” e bënte në dyshek. Ai nuk e di që Gramoz Ruçi, si ministër i Brendshëm në atë kohë, shkoi vetë si burrat para drejtësisë dhe doli fare i pafajshëm. Por Basha nuk shkon as para drejtësisë, as në vendin ku u ngujua që vrau katër të pafajshëm. Si kryetar i opozitës ka disa beteja të humbura, por “fajin” e patën ata të vijës së parë të “frontit”! Basha si “Strateg” fiton beteja të mëdha, beteja që kanë të bëjnë me fatet e Kombit, të “Republikës së Re”! Dhe si “strateg” u dallua në “shpuarjen e gomave të makinave të “vjetra”, në “tërheqjen zvarrë të zyrtarëve të “Republikës së vjetër”, në “thyerjen e xhamave të dritareve...”. Që “Republika e Re” do të kishte një regjim monarkik me në krye Bashën, këtë e tregon edhe hartimi i listave të kandidatëve për deputetë të Partisë që tashmë i kanë mbetur vetëm “brinjët” e Saliut! Çfarë meritash ka Klevisi i Balliut? Asgjë përveç asaj që është djali i Fahriut, i cili me gazetën e tij “55” shpif, trillon akuzon e dërdëllis vetëm për një njeri, Edi Ramën! Kujtoj këtu një shitës gazetash në Pogradec kur dikush i kërkoi gazetën “Sot”. “Gazeta “Sot” i tha, mbaron shpejt, po deshe merr gazetën “55” sepse kam me bollëk”! E pyes, “A shitet kjo gazetë”? “Për tre javë, thotë, vetëm një kam shitur. Edhe atë, e mori një nga Mokra që e kishte zënë barku”! Vetëm ndonjë si Nishani mund të marri këshilla nga Klevis Balliu, por jo votuesit e Pogradecit. Me Klevisin është edhe “tyryfyçka” e komunizmit, Valentina Duka siç e ka quajtur babai i Klevisit. Në listën e Bashës, është edhe Andrea Mano. Mirë ka bërë Basha për këtë, sepse e di që nuk do të marri asnjë votë në Korçë. Shumë shumë do ta votojnë vetëm rojet dhe pastrueset e shkollave që u merrte nga katër pesëqind euro për t’i emëruar në punë, kurse ata arsimtarë që u merrte nga dy mijë e lart, nuk besoj t’i japin votën.
Berisha, nga ana e tij thotë “Unë nuk kam marrë pjesë në hartimin e listave”! Kush? Saliu! Saliu nuk është i interesuar të dijë se cilët deputetë do të mbajë si “dhentë në vathë” për katër vitet e ardhshme! Po pse, e ha Saliu atë që të thotë “Kam marrë pjesë në hartimin e listave”? Qysh tani kanë dalë shumë probleme me të kaluarën e dyshimtë të shumë kandidatëve për deputetë, pikërisht për atë që Basha, u ngujua në çadër! Saliu, duhet të dali i “palagur” që me këtë rast ta largojë Bashën! Pse nuk e hëngri Basha, të largonte Saliun nga lista? Po ta bënte këtë Basha do të kishte dhënë një shenjë që bën diçka prej burri, pavarësisht se Saliu do ta kishte ngrënë me gjithë lecka! Por, kush i bën “kulaçët e shtrembër”? “Nusja” Basha. Por a guxon Basha të hartojë listën e kandidatëve pa Saliun? As njëzet e katër orë nuk do ta ngryste Bashën si kryetar opozite. Prandaj moj Jozefinë, të keqen kërkoje tek “idhtari” yt, Sali Berisha, jo tek “Luli i Vocërr”! Po a ka një të mirë Basha? Ka. Hoqi nga lista “Maltusin” e vogël që ankohet se janë vënë në lista gra që kanë pjellë nga tre, katër fëmijë! Maltusi i madh kërkonte të shuheshin gjysma e popullatës që të jetonin mirë gjysma tjetër. Dikur, ky aktor pasi sulmoi marinën luftarake në Sarandë dhe “çliroi” Jugun, kërcënonte Saliun i hipur mbi tank. Tani, nuk e tremb dot Bashën i hipur në biçikletë! Shërbim më të mirë që po i bën Basha Partisë Socialiste, nuk ka patur opozitar tjetër deri më sot! Basha, në këtë kuptim është “gjaku i ri” i Partisë Socialiste. A ka shërbim më të madh që ai i bën kësaj partie, duke shpartalluar partinë që ka afro tridhjetë vjet që “kërrmitet” duke i bërë një dëm të madh Kombit? Për këtë shpartallim “meritat” i merr Basha, që ka hedhur firmën, jo ai që qëndron prapa “kuintave”, tashmë i dorëzuar që llafos me vetveten! Basha, me disfata e ka nisur qysh herët dhe kjo është një shenjë që Saliu, ta largojë njëherë e mirë e ta marrë vetëtimonin. Prandaj ai përdori Bashën si “mashë”! “Po t’i duash të keqen tjetrit” bëji qejfin, thotë populli. Dhe Saliu, këtë bëri me Bashën, duke i thënë: “Ti do të jesh kryeministri i ardhshëm”! Dhe “kolopuçi” Basha, më 26 Qershor do të fërkojë sytë duke u zgjuar sikur kishte parë në ëndërr një “Republikë të Re”!...
Nga Pandeli BARDHI
/Agjensia e Lajmeve Sot News/
als_Latn hrv_Latn als_Latn als_Latn als_Latn als_Latn als_Latn als_Latn als_Latn als_Latn